Þingræður haldnar á Alþingi Íslendinga

* Frsm. (Magnús Jónsson): Allshn. hefir skotið á fundi og lesið frv. í gegn, og sömuleiðis voru á fundinum þeir, sem náðist til úr allshn. Nd. Við athuguðum frv., sem eðlilega var nokkuð stutt, kom það að vísu fram, að þau tvö eimskipafélög, sem nefnd eru fyrir utan Eimskipafélag Íslands og Skipaútgerð ríkisins, munu hafa þá sérstöðu við hliðina á hinum, að þar hefir í raun og veru ekki verið um neina deilu að ræða, og þau hafa að miklu leyti staðið utan við þetta mál allt og meðferð þess, og það var þess vegna ekki í sjálfu sér nauðsyn á því að láta þau vera með í þessum l. um gerðardóm. En n. leit svo á, að ekki væri ástæða til að breyta þessu ákvæði, þar sem þau eru í sjálfu sér bæði aðiljar, og báðir aðiljar mega semja sín á milli, þannig að það gangi fyrir ákvæðunum í þessu frv. N. ákvað því að breyta þessu ekki. einnig til þess að vekja ekki um það neinar deilur eða tefja fyrir málinu með frekari rannsóknum á því. Að öðru leyti hefir n. borið frv. saman við þau gerðardómslög, sem sett voru hér nokkru fyrr, og ber þeim saman í öllum tekniskum atriðum, og virðist þar ekki hafa slæðzt inn neitt, sem ástæða sé til að athuga frekar. N. hefir því lagt til, að frv. verði samþ. óbreytt að öðru leyti en því, að leiðrétt verði sú villa, sem ég benti á við 1. umr. og er sú, að í frv. er tekið upp skakkt nafn á einu félagi, því að þar var talað um eimskipafélagið Eddu í staðinn fyrir eimskipafélagið Ísafold, sem gerir út skipið Eddu. Það liggur ekki fyrir prentað nál. um þetta, en n. leyfir sér að bera fram brtt. við 1. gr. um það, að í stað „eimskipafélagsins Edda h/f“ komi: eimskipafélagsins Ísafoldar h/f. Ég vil fyrir hönd n. afhenda hæstv. forseta þessa brtt.

*Sigurjón Á. Ólafsson: Herra forseti: ! Út af ummælum bv. frsm., en ég heyrði ekki hvort hann sagði, að öll n. væri á þeirri skoðun, að ekki væri nein deila við Eimskipafél. Rvíkur og eimskipafélagið Ísafold, þá vil ég geta þess, að það er ekki öll n., sem er þeirrar skoðunar. Mér er kunnugt um, að samningunum við þessi félög hefir ekki verið sagt upp af hálfu Stýrimannafélags Íslands. Mér er ennfremur kunnugt um, að samninganefnd stýrimanna hefir gert ýtarlegar tilraunir til þess að ná samningum við þessi félög, sem ekki hefir tekizt. Hinsvegar skal ég ekkert um það segja, hvort sáttasemjari hefir gert ýtrustu tilraunir til sátta í málinn. En stýrimennirnir sjálfir munu annars gleggst vita þetta, því að í niðurlagi bréfs þeirra til forseta Alþýðusambands Íslands stendur, með leyfi hæstv. forseta: „Þó að lögfestur dómur sé að þessu leyti ekki nauðsynlegur gagnvart Skipaútgerð ríkisins, þá teljum vér heppilegra, að dómurinn dæmi einnig þar um, svo og út af deilu við eigendur Kötlu, Heklu og Eddu.“ Stýrimennirnir telja frá sínu sjónarmiði nauðsynlegt, að þessi dómur nái yfir alla. Ég hygg, að meiri hl. n. hafi einnig verið á þeirri skoðun, að þetta væri sjálfsagt og rétt, og þess vegna eigi að standa í frv., eins og í 1. gr. stendur, að dómurinn nái til allra eimskipafélaganna.

* Frsm. (Magnús Jónsson): Ég vil ekki fara að tefja málið með því að deila um þetta atriði, enda skal ég játa, að ég er þessu ekki svo persónulega kunnugur, að ég geti sagt um, hvernig gangur deilunnar hefir verið. En ég vil aðeins leiðrétta hjá hv. form. allshn., að ég hafi sagt nokkuð um það, að ég væri þeirrar skoðunar, að þarna væri um enga deilu að ræða. Ég sagði, að komið hefði til tals við umr. í n., að ekki mundi vera eins ástatt með þessi félög og hin. Og mér hefir a. m. k. verið sagt, án þess að ég selji það dýrara en ég keypti það, að stýrimenn hjá þessum félögum hafi ekki óskað eftir verkfalli og hafi verið á móti því. Hitt er annað mál, að gera má ráð fyrir því að þeir hafi gjarnan viljað þiggja einhverjar kjarabætur, og e. t. v. að þeir hafi, eins og oft gerist og gengur hjá þeim, sem greiða atkv. á móti verkfalli, fylgzt með í því samtakanna vegna. Annars sé ég enga ástæðu til þess, að við séum að deila um þetta, þar sem ekki er lagt til að breyta því á neinn hátt.

Forseti (EÁrna): Mér hefir verið afhent skriflegt nái. frá hv. allshn., þar sem því er fyrst og fremst lýst yfir, að hún hafi athugað málið og leggi til, að það verði samþ. með þeirri breyt. við 1. gr., að í stað orðsins „Eddu“ komi: Ísafoldar. Það hefir slæðst inn sú villa, þegar frv. var prentað, að þetta útgerðarfélag er þar kallað Edda, en það heitir Ísafold. Ég vil út af þessu taka fram, að það er mjög auðvelt að breyta þessu, án þess að samþ. sé um það brtt. Hefi ég átt tal um þetta við skrifstofustjóra Alþingis. Hinsvegar eru töluverð óþægindi að því að samþ. þessa till., því að málið þarf að fara til Nd. nú eftir stutta stund, en það er ekki hægt að leggja frv. fyrir d., nema að prenta það upp, eða a. m. k. að brtt. sé prentuð. Þetta tefur málið og veldur auk þess óþarfa kostnaði. Ég vil þess vegna taka fram, að það skal verða séð um, að þetta verði leiðrétt, þegar málið verður prentað í skjalaparti þingtíð. Vildi ég því skjóta því til hv. frsm. allshn., hvort n. sæi sér ekki fært, að taka brtt. aftur.

* Frsm. (Magnús Jónsson): Ég get í raun og veru ekki svarað nema fyrir mig, því að ég hefi ekki haft tækifæri til þess að bera mig saman við n. En þar sem hér er ekki um annað að ræða en leiðréttingu, og hæstv. forseti hefir lýst því yfir, að hann muni láta leiðrétta þetta í prentun, og telur það leyfilegt, þá mun ég svo framarlega sem enginn nm. hreyfir andmælum gegn því, taka brtt. aftur upp á það, að hún komist ekki að framar og frv. verði skoðað eins og þar standi Eimskipafélagsins Ísafoldar“. Í þessu sambandi vil ég taka það fram, að ég hefði alls ekki óskað eftir því út af fyrir sig, að málið færi til n., til þess að leiðrétta þessa einföldu villu. En ég býst við, að þm. sé nokkur vorkunn, ef þeir sjá svona villu í frv., sem samið er í flýti, þótt þeim geti dottið í hug, að inn í það kunni að hafa slæðzt fleiri villur. Ég minnist þess, að það er ekki langt síðan átti að afgr. eitt merkilegt skattafrv. hér á þingi án þess að það færi til n., en það hafði þá gleymzt að framlengja einn aðaltekjustofninn. Það getur verið, að það sé eins heppilegt, þegar mál eru afgr. fljótlega, að þau fari til n. Annars mun ég taka brtt. aftur, svo framarlega sem enginn nm. mælir gegn því.